Ramona Portelli tintervista lil Kasey Azzopardi Il-mużika tista' tgħid li nsibuha kullimkien: fil-karozzi, ħwienet, uffiċini, djar, attivitajiet u f'ħafna postijiet oħra. Kultant tkun għaddejja u lanqas nagħtu kasha, u drabi oħra nfittxuha għal ftit rilassament jew għal xi żifna. Hemm min iħobb jismagħha, filwaqt li hemm min iħobb joħloqha. Meta nisimgħu kanzunetta għandna napprezzaw minn fejn tkun ġejja, il-messaġġ tagħha, kif ukoll il-mod kif tkun qed tiġi interpretata mill-kantant jew kantanta. Ħafna drabi ma nagħtux kas is-sagrifiċċji u eżerċizzji li jkun hemm wara kull kanzunetta. Għall-intervista tal-lum ħsibt li nitkellem ma' kantanta lokali li, bħal kantanti żgħar oħra, diġà bdiet tiddebutta u ssemma' leħinha f'attivitajiet lokali u anke barra minn xtutna. Qed nirreferi għall- kantanta Kasey Azzopardi. Għandha 13-il sena, toqgħod is-Siġġiewi u hija studenta fil-Kulleġġ San Injazju. Tħobb taqra, tħobb ħafna l-baħar u l-għawm, u tħobb ukoll it-teknoloġija. Tiddeskrivi lilha nnifisha bħala persuna simpatika, b'qalb kbira u li għandha ħafna enerġija, però taf tkun rasha iebsa ħafna u kultant jgħidulha li tpaċpaċ ħafna, speċjalment l-iskola. Tgħid li s-sodisfazzjon li jagħtiha l-kant mhux faċli tiddeskrivih bil-kliem. Il-kant jagħtiha s-sodisfazzjon li twassal l-emozzjonijiet tagħha. Fil-fatt, ippruvat diversi passatempi differenti, però sabet li l-kant huwa l-passjoni tagħha. L-isbaħ ħin tal-ġurnata Kasey tkanta mużika varjata bħal ballads u anke pop. Il-kanzunetti tagħha jkunu tista' tgħid kollha b'xi messaġġ ta' ferħ għal dawk li jisimgħuha u jarawha. Xtaqt inkun naf kemm tiddedika ħin kuljum għall-vuċi tagħha, u dlonk weġbitni: "Nittrenja siegħa kuljum u jkun l-isbaħ ħin tal-ġurnata tiegħi; f'dak il-mument inħossni qiegħda f'dinja oħra," sostniet Kasey. Dejjem kelli l-kurżità nkun naf x'wieħed iħoss meta jkun fuq il-palk ikanta quddiem udjenza u jara dik il-massa ta' nies quddiemu jew, għall-kuntrarju, ma jara xejn. Personalment, qatt ma għamiltha, u lanqas bi ħsiebni nagħmilha, għall-fatt li għażilt linja oħra: li nikteb u mhux inkanta! Għalhekk staqsejt lil Kasey fuq dan. "Mumenti b'emozzjonijiet differenti; jiddependi l-okkażjoni ta' fejn inkun qed inkanta. Meta nkun waqt xi kompetizzjoni jew audition ma tantx narahom in-nies ta' quddiemi għax inkun aktar ikkonċentrata fuq il-kanzunetta u l-interpretazzjoni li nkun qed nagħmel, però meta nkun mistiedna f'xi attività n-nies huma importanti ħafna għax inkun qed inkanta biex nagħti pjaċir lill-udjenza preżenti." Kasey ilha tkanta għal dawn l-aħħar tliet snin. Staqsejtha kif eżattament ġietha l-ħajra li tibda tkanta. "Minn età żgħira ħafna dejjem kont noqgħod inkanta u niżfen, speċjalment quddiem il-mera, imbagħad wasalt fi żmien li xtaqt li nibda nitgħallem il-kant u nuża u nkabbar it-talent tiegħi." Ta' min jgħid li omm Kasey mhi ħadd ħlief il-kantanta u attriċi Amanda Bugeja, magħrufa l-aktar għall-kanzunetta tagħha Ħafna xogħol ma jgħoddx għalina. Ma stajtx ma nistaqsihiex jekk taħsibx li ommha, b'xi mod jew ieħor, kienet ta' influwenza pożittiva fuqha. "Ifhimni, il-kant u r-reċtar trabbejt fihom, allura xi ftit ta' influwenza kien hemm," sostniet Kasey. Kasey hija kuntenta ħafna li tagħmel parti minn waħda mill-aħjar skejjel tal-kant f'Malta, speċjalment bl-għalliema tal-kant tagħha Gillian Camenzuli Kerr, u bl-għalliem ta' teknika tal-vuċi il-Mro Joseph Chircop. Ovvjament, kif sostniet miegħi Kasey stess, issib ukoll għajnuna kbira mingħand ommha Amanda, aktar u aktar meta din kienet fl-istess x-xena. Kisbet diversi awards f'Malta u anke barra minn xtutna Minkejja li Kasey ilha tkanta għal dawn l-aħħar tliet snin biss, diġà kellha xi suċċessi fejn rebħet diversi awards fosthom Best Interpration – OltreOceano Festival, u Monreale Sicily f'Awwissu 2015. Ħadet sehem fil-programm tal-Mediaset Tra Sogno è Realtà li xxandar f'Diċembru li għadda fuq La5, u ġiet fit-tieni post minn għoxrin parteċipant internazzjonali f'festival fil-Belarus f'April tal-2016. Fi kliemha stess, kull okkażjoni li kellha matul il-karriera tagħha s'issa kienet importanti, filwaqt li l-esperjenzi jibqgħu marka matul ħajjitha kollha. Mhux hekk biss, iżda fis-sena 2015 Kasey ħarġet l-ewwel single tagħha; il-kanzunetta bil-Malti Ġenna tal-Art, b'lirika ta' Rita Pace u mużika ta' Gillian Attard u Dominic Cini. "Ħadt sehem biha fi produzzjoni ta' Erseb Productions, festival bl-isem Għanja Ġmiel is-Seba' Noti, fejn ikklassifikajt fit-tieni post. Kanzunetta li tintgħoġob ħafna, speċjalment għall-messaġġ li fiha. Anke fuq il-YouTube akkwistat ħafna views." Ta' min jgħid ukoll li f'Ġunju li għadda kellha esperjenza ġdida fil-karriera tagħha tal-kant, fejn kantat portrait ta' Andrew Loyd Webber live fil-kunċert tal-festa tas-Siġġiewi mal-banda San Nikola, u issa wkoll mistiedna biex tkanta live l-Ave Maria f'żewġ okkażjonijiet differenti. Fi kliemha stess, din kienet esperjenza oħra mill-isbaħ fejn għall-ewwel darba kantat ma' live band. Ovvjament, ħassitha onorata li kienet mistiedna fil-kunċert tagħhom, u issa aktar u aktar għax reġgħet intgħażlet biex tkanta wkoll għall-ewwel darba l-Ave Maria. Ma' Kasey iddiskutejt il-futur mużikali tagħha fejn sostniet li, meta tkun għadha żgħira bħalha, ikun hemm ħafna ambizzjonijiet. "Nemmen li dan huwa tajjeb għax inħares lejn il-futur mużikali tiegħi b'lenti mifruxa ħafna, b'aktar okkażjonijiet u opportunitajiet differenti. Nixtieq ukoll noħroġ l-ewwel album tiegħi." Fl-aħħar nett xtaqet tgħaddi messaġġ lill-qarrejja tal-gazzetta KullĦadd sabiex jemmnu fihom infushom u, jekk ikollhom xi ħolma, jagħmlu minn kollhox biex din issir realtà. "Kulħadd huwa kapaċi għal xi ħaġa u kulħadd għandu xi talent," temmet tgħid Kasey.